În fiecare an, ziua de vineri a Săptămânii Luminate este închinată Maicii Domnului, cea care este izvor tămăduitor al tuturor bolilor sufletești și trupești.
În centrul icoanei, într-un vas baptismal cu revărsări de apă, stă Maica Domnului având mâinile întinse către cer. În fața ei este reprezentat Hristos, ca Prunc, Cel ce a venit în lume să ne mântuiască și să ne vindece sufletele de rănile păcatului.
Prin prisma acestui fapt, Maica Domnului, cea care L-a născut, este și izvor de tămăduire a bolilor sufletești. Din acel loc, Pruncul Iisus binecuvântează pe cei care cu credință aleargă către Maica Sa.
În Biserică, Aghiasma mică se săvârşeşte de regulă la fiecare zi întâi a lunii, mai ales la 1 august (începutul postului Adormirii Maicii Domnului), 1 septembrie (începutul anului bisericesc), precum şi în Vinerea din Săptămâna Luminată (Izvorul Tămăduirii).